L’Any de la Misericòrdia en 2 minuts: El passatge de la dona adúltera per Mn. Víctor Martínez

El passatge de l’Evangeli de Sant Joan, de la dona adúltera, ens presenta una persona que ha comès una falta, i a més ha estat agafada “in fraganti”. És a dir, no té defensa possible, no es pot excusar, ha estat sorpresa. Aquest mateix passatge també ens parla de la justícia de Déu, de l’amor i de la misericòrdia del Pare.

Segons la justícia dels homes, aquesta dona ha comès un pecat i per tant mereix un càstig. En cap moment, en el text, la gent es pregunta el perquè ha comès aquesta falta; simplement la declaren culpable i la volen condemnar. La dona, a part d’haver estat sorpresa en aquest pecat, és escridassada i apallissada públicament en mig de tothom. La utilitzen per intentar agafar a Jesús, en una mala expressió, en un judici contrari a la llei de les tradicions.

Jesús no entra en aquest joc. Calla, fins que arriba el moment, i posa en evidència la duresa del cor humà: Qui sigui pur, que llenci la primera pedra; qui sigui perfecte i es cregui superior als altres, pot començar a fer-ho. Naturalment tothom marxa.

És preciós veure en aquest text, com Déu respecta la persona; en cap moment Jesús mira aquella dona. Només en el moment en què estan sols (des de la intimitat) és quan comença el diàleg. Jesús es posa dret, va cap a ella (és Déu qui té la iniciativa en el perdó), l’acull i li pregunta:

 No, què ha fet, ni perquè ho ha fet; sinó que li diu: Qui t’ha condemnat?

I la dona contesta: Ningú, Senyor! Ella és conscient del seu pecat, però Jesús, sabent de la seva limitació, l’agafa i li diu: Torna-te’n cap a casa. Jo tampoc et condemno.

Aquesta és la manera com Déu tracta a les persones; des de la intimitat i el respecte més profund. No condemna ni jutja, sinó que salva, perdona i crida a l’altre a refer el camí.

Torna-te’n cap a casa; reps el perdó de Déu, cal ara també rebre el perdó de l’altre, el perdó de la humanitat.

Tant de bo nosaltres fóssim capaços de tractar així als altres, amb aquesta misericòrdia i bondat.